b'\n_START_ARTICLE_\nNaantalin rautatieasema\n_START_SECTION_\nKolme eri asemaa\n_START_PARAGRAPH_\nThure Hellstr\xc3\xb6min suunnittelema klassistinen aumakattoinen asema valmistui Naantalin radan yhteydess\xc3\xa4 vuonna 1923. T\xc3\xa4m\xc3\xa4 asemarakennus sijaitsi kaupungin koillispuolella. Vuonna 1936 asema siirtyi l\xc3\xa4hemm\xc3\xa4s keskustaa, kun sen toiminnot siirtyiv\xc3\xa4t entiseen asuinrakennukseen Luostarinkadun p\xc3\xa4\xc3\xa4h\xc3\xa4n. Tyhjilleen j\xc3\xa4\xc3\xa4nyt vanha asemarakennus siirrettiin kaksi vuotta my\xc3\xb6hemmin Karjalan Matkaselk\xc3\xa4\xc3\xa4n ravintolaksi._NEWLINE_Naantalin asema siirtyi toisen kerran vuonna 1967, jolloin rakennettiin kolmas asemarakennus, suurin piirtein ensimm\xc3\xa4isen asemarakennuksen sijoille. T\xc3\xa4m\xc3\xa4 asema palveli my\xc3\xb6s henkil\xc3\xb6liikennett\xc3\xa4, mutta sen p\xc3\xa4\xc3\xa4asiallinen toiminta painottui tavara- ja tulliaseman puolelle. Asema muodostui yksiksikerroksisesta, tiilisest\xc3\xa4 toimisto- ja henkil\xc3\xb6asemarakennuksesta, varastorakennuksesta ja samana vuonna aloitetun junalauttaliikenteen siirtokuormauslaiturihallista.\n_START_SECTION_\nJunaliikenne hiipuu\n_START_PARAGRAPH_\nPaikallisjunaliikenne Naantalin asemalle lopetettiin vuonna 1972. Junalauttaliikenne puolestaan lopetettiin kannattamattomana vuonna 1975. Naantalin satamaan liikenne radalla jatkui vuoteen 1984 asti ja uudelleen vuosina 1989\xe2\x80\x931990, mutta n\xc3\xa4m\xc3\xa4 junat eiv\xc3\xa4t kulkeneet asemalle johtavalla rataosalla. Liikenteen hiivuttua lipunmyynti asemalla loppui vuonna 1993, yli 20 vuotta henkil\xc3\xb6liikenteen lakkauttamisen j\xc3\xa4lkeen. Asemarakennus siirtyi VR-yhtym\xc3\xa4n haltuun vuonna 1995 ja suurin osa aseman tiloista vuokrattiin yksityisk\xc3\xa4ytt\xc3\xb6\xc3\xb6n. Naantalin asemalle ajettiin viimeisi\xc3\xa4 kertoja viel\xc3\xa4 vuosien 1998 ja 1999 kesin\xc3\xa4, kun vanhoilla Dm7-kiskobusseilla eli l\xc3\xa4tt\xc3\xa4hatuilla ajettiin erikoisjunavuoroja Muumimaailmaan. N\xc3\xa4m\xc3\xa4 vuorot kuitenkin lopetettiin niiden kannattamattomuuden vuoksi.\n_START_SECTION_\nAsema nyky\xc3\xa4\xc3\xa4n\n_START_PARAGRAPH_\nNaantalin asema poistui kartalta 2000-vuosikymmenen puoliv\xc3\xa4liss\xc3\xa4. Ensin Naantalin sataman liikennepaikka yhdistettiin Naantalin liikennepaikkaan vuonna 2005 ja itse asemarakennus purettiin uusien kerrostalojen alta seuraavana vuonna. T\xc3\xa4ll\xc3\xb6in muutettiin my\xc3\xb6s asemapaikan sijaintimetrit. Viimeisen\xc3\xa4 asemarakennuksista katosi paikalla seissyt alkuper\xc3\xa4inen tavaramakasiini, joka purettiin vuonna 2007.'